1.

Integritatea produsului: integritatea produsului trebuie să fie asigurată pentru toate condițiile de zbor previzibile pe durata de exploatare a aeronavei. Conformitatea cu toate cerințele trebuie să fie demonstrată prin evaluări sau analize însoțite, după caz, de încercări. 1.a. Structuri și materiale: integritatea structurii trebuie să fie asigurată complet și suficient peste anvelopa operațională a aeronavei, inclusiv sistemul său de propulsie, și trebuie menținută pe toată durata de exploatare a aeronavei. 1.a.1. Toate piesele aeronavei, al căror defect ar putea reduce integritatea structurală, trebuie să îndeplinească următoarele condiții, fără deformări periculoase sau riscul de a ceda. Acestea cuprind toate elementele de masă semnificativă și dispozitivele lor de fixare. 1.a.1.a. Trebuie avute în vedere, cu o marjă suficientă, toate combinațiile de sarcini care pot surveni în limitele greutății, gamei de centraj, anvelopei operaționale și duratei de exploatare a aeronavei. Acestea cuprind și sarcinile provocate de rafalele de vânt, manevre, presurizare, suprafețele mobile, sistemele de comandă și propulsie, atât în zbor cât și la sol. 1.a.1.b. Se iau în considerare și sarcinile și defectele posibile provocate de aterizările sau amerizările de urgență. 1.a.1.c. Efectele dinamice trebuie să fie cuprinse în răspunsul structural la aceste sarcini. 1.a.2. Aeronava trebuie să fie scutită de orice instabilitate elastică sau vibrații excesive. 1.a.3. Procesele de fabricație și materialele utilizate pentru construirea unui avion trebuie să conducă la proprietăți structurale cunoscute și reproductibile. Orice modificare în performanțele unui material legate de mediul operațional trebuie justificată. 1.a.4. Efectele de efort ciclic, degradarea mediului, daunele accidentale sau care au o sursă anume nu trebuie să distrugă integritatea structurală sub nivelul de rezistență reziduală acceptabilă. Se difuzează toate instrucțiunile necesare pentru asigurarea menținerii navigabilității în acest sens. 1.b. Propulsia: integritatea sistemului de propulsie (și anume a motorului și, după caz, a elicelor) trebuie să fie demonstrată complet și suficient peste anvelopa operațională a sistemului de propulsie, și trebuie menținută pe toată durata de utilizare a sistemului de propulsie. 1.b.1. Sistemul de propulsie trebuie să producă, în limitele declarate, forța sau puterea solicitate în toate condițiile de zbor, luându-se în considerare efectele și condițiile de mediu. 1.b.2. Procesul de fabricație și materialele utilizate pentru construirea sistemului de propulsie trebuie să conducă la un comportament structural cunoscut și reproductibil. Orice modificare în performanțele unui material legate de mediul operațional trebuie justificată. 1.b.3. Efectele de efort ciclic, degradarea de mediu și de funcționare, precum și defectele parțiale susceptibile a se produce ulterior nu trebuie să distrugă integritatea sistemului de propulsie sub nivelele acceptabile. Se difuzează toate instrucțiunile necesare pentru asigurarea menținerii navigabilității în acest sens. 1.b.4. Se difuzează toate instrucțiunile, informațiile și cerințele necesare pentru a asigura o interfață sigură și corectă între sistemul de propulsie și aeronavă. 1.c. Sisteme și echipamente 1.c.1. Aeronava nu trebuie să prezinte caracteristici sau detalii de concepție pe care experiența le-a demonstrat a fi periculoase. 1.c.2. Aeronava, inclusiv sistemele, echipamentele și dispozitivele cerute de certificarea de tip sau de normele de exploatare trebuie să funcționeze în modul prevăzut în toate condițiile de utilizare previzibile, complet și suficient peste anvelopa operațională a aeronavei, acordându-se atenția cuvenită mediului operațional al sistemului, echipamentelor sau dispozitivelor. Alte sisteme, echipamente sau dispozitive care nu sunt cerute de certificarea de tip sau de normele de exploatare, fie că funcționează sau nu în mod corespunzător, nu trebuie să diminueze siguranța și să compromită buna funcționare a oricărui alt sistem, echipament sau dispozitiv. Sistemele, echipamentele și dispozitivele trebuie să fie în stare de funcționare, fără să necesite o competență sau forță excepționale. 1.c.3. Sistemele de bord, echipamentele și dispozitivele asociate, luate separat și în relație între ele, trebuie să fie concepute în așa fel încât să nu se ajungă la o situație de cedare catastrofală dintr-o defecțiune unică nedemonstrată ca fiind extrem de improbabilă, și trebuie să existe o relație inversă între probabilitatea existenței defecțiunii și gravitatea efectului său asupra aeronavei și a ocupanților acesteia. Referitor la criteriul de defecțiune unică de mai sus, se admite că trebuie să se țină cont de mărimea și de configurația globală a aeronavei, și în acest caz acest criteriu de defecțiune unică nu se aplică anumitor piese și sisteme ale elicopterelor și avioanelor mici. 1.c.4. Informațiile necesare pentru buna desfășurare a zborului și informațiile referitoare la condițiile de nesiguranță trebuie să fie puse la dispoziția echipajului sau a personalului de întreținere, după caz, într-un mod clar, coerent și lipsit de ambiguitate. Sistemele, echipamentele și dispozitivele de comandă, inclusiv semnalizările și anunțurile, trebuie să fie concepute și amplasate în așa fel încât să diminueze cât mai mult erorile care pot contribui la apariția unor riscuri. 1.c.5. Trebuie luate măsuri de precauție din faza de concepție pentru a diminua riscurile care ar putea rezulta pentru aeronavă și ocupanții acesteia, din cauza unor pericole rezonabile previzibile, atât în interiorul cât și în exteriorul aeronavei, inclusiv protecția împotriva riscurilor unui defect grav sau a unei distrugeri a vreunui dispozitiv al aeronavei. 1.d. Menținerea navigabilității 1.d.1. Trebuie elaborate instrucțiuni referitoare la menținerea navigabilității pentru a se garanta că norma de navigabilitate a certificării de tip este păstrată pe toată durata de exploatare a aeronavei. 1.d.2. Trebuie prevăzute mijloacele care să permită inspecția, reglarea, lubrifierea, scoaterea sau înlocuirea tuturor pieselor și echipamentelor, după nevoi, pentru a se garanta menținerea navigabilității. 1.d.3. Instrucțiunile referitoare la menținerea navigabilității trebuie să se prezinte sub forma unui manual sau a mai multor manuale, după caz, în funcție de volumul informațiilor care trebuie furnizate. Manualele trebuie să conțină instrucțiuni de întreținere și de reparație, informații privind asistența tehnică, procedurile de depanare și inspecție, într-o formă care să fie ușor de utilizat. 1.d.4. Instrucțiunile referitoare la menținerea navigabilității trebuie să conțină restricțiile de navigabilitate care precizează de fiecare dată înlocuirea obligatorie, intervalele de inspecție obligatorie și procedurile de inspecție obligatorie aferente.